โบรกมอง SET รีบาวด์จำกัด กังวล “โควิด” ระบาดหนัก – การเมืองกดดัน
โบรกมอง SET เช้านี้รีบาวด์ในกรอบจำกัด กังวล “โควิด” ระบาดหนัก – ปัจจัยการเมืองกดดัน
25 มิ.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะรีบาวด์หล้งจากที่ร่วงลงไป 6 วันติดต่อกัน และได้ Sentiment บวกจากตลาดต่างประเทศที่ปรับตัวขึ้นกัน
โดยตลาดหุ้นในภูมิภาคเอเชียเช้านี้ต่างเคลื่อนไหวในแดนบวกกันทั่วหน้า ตามตลาดสหรัฐฯ ซึ่งดัชนี S&amp;P500 และดัชนี Nasdaq ได้ทำจุดสูงสุดใหม่ หลังข่าวทำเนียบขาวบรรลุข้อตกลงกับสภาคองเกรสในการลงทุนโครงสร้างพื้นฐานเพื่อกระตุ้นเศรษฐกิจ ซึ่งมาตรการดังกล่าวรวมถึงการใช้จ่ายงบประมาณครั้งใหม่วงเงิน 5.79 แสนล้านดอลลาร์ด้วย อีกทั้งดัชนีความเชื่อมั่นภาคธุรกิจเยอรมนีออกมาดีด้วย
สำหรับตลาดบ้านเราคาดว่าจะรีบาวด์ในกรอบจำกัด และอาจจะยังไม่ผ่านแนว 1,600 จุด เนื่องจากมีความกังวลการแพร่ระบาดโควิด-19 ในพื้นที่กรุงเทพมหานคร และอาจจะทำให้การเปิดประเทศล่าช้า อีกทั้งปัจจัยการเมืองก็ยังรบกวนด้วย นอกจากนี้กระแสเงินทุนต่างชาติยังเป็นลบ หลังธนาคารกลางสหรัฐฯ (เฟด) อาจปรับขึ้นอัตราดอกเบี้ยได้เร็วกว่าคาด และอาจจะปรับลดวงเงินในการซื้อพันธบัตรตามมาตรการผ่อนคลายเชิงปริมาณ (QE) ด้วย
พร้อมให้แนวรับ 1,570-1,575 จุด ส่วนแนวต้าน 1,590-1,600 จุด